
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL



Tasg 2

Arsylwi ar Ymarfer
Canllawiau: 

Rhaid i ddysgwr ddewis arsylwi ar ymarfer gwaith cymdeithasol uniongyrchol gyda phobl sydd angen gofal a chymorth a/neu’u gofalwyr. Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.    Rhaid gofyn am ganiatâd yr unigolyn/unigolion sydd angen gofal a chymorth a/neu’u gofalwyr cyn cynnal yr arsylwi. Rhaid i'r gwaith arsylwi gael ei wneud gan arsylwr sydd â chymwysterau gwaith cymdeithasol ac sydd ag o leiaf dair blynedd o brofiad (mae’r meini prawf wedi eu nodi yn y Llawlyfr Rhaglen). Rhaid i'r arsylwi fod am 30 munud o hyd o leiaf. Bydd yr arsylwr yn derbyn adborth gan yr unigolyn/unigolion sydd angen gofal a chymorth a/neu’u gofalwyr gan ddefnyddio'r profforma isod neu un a luniwyd gan y dysgwr ei hun ar ddiwedd yr ymweliad.  

Y dysgwr sy’n gyfrifol am ddarparu dull o gasglu adborth i’w ddefnyddio gan yr arsylwr. Gall hwn fod wedi’i lunio ganddyn nhw eu hunain, a/neu wedi’i addasu i weddu i anghenion yr unigolyn. Gellir defnyddio’r profforma a ddarperir lle bo’n briodol. Bydd y dull a ddefnyddir yn dibynnu ar oed, gallu ac anghenion iaith/cyfathrebu yr unigolion sydd angen gofal a chymorth a/neu’u gofalwyr. 

Bydd yr adran hon yn cynnwys enghreifftiau o’r modd y mae cyfathrebu effeithiol yn dylanwadu ar ymarfer o ran defnydd o iaith, anghenion iaith a sensitifrwydd at ddiwylliant. Rhaid i chi ddangos egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012).

Rhaid i chi fodloni’r Canlyniadau Dysgu ar gyfer y dasg hon (gweler atodiad 5 y llawlyfr).  

Atebwch y cwestiynau isod.

Crynodeb Arsylwi 

Dylech gynnwys enw’r tyst arbenigol sy’n arsylwi yn adran manylion y dysgwr o’r portffolio.

Dyddiad yr arsylwi:  _ _ 15/11/2023_ _ _ _ _ _ _ _ _ _ _ 

I’w gwblhau gan y dysgwr. 









	Cwestiwn:
Cyd-destun
Nodwch yr amcanion gwaith cymdeithasol a rhowch ddisgrifiad byr o'r sefyllfa gan gynnwys y cyd-destunau daearyddol a deddfwriaethol ac unrhyw faterion perthnasol o ran diwylliant, ethnigrwydd ac iaith, gan gynnwys sut y cafwyd cydsyniad a sut rydych chi wedi ystyried effaith yr arsylwi ar yr unigolyn sydd angen gofal a chymorth a/neu’i ofalwyr.   

300 o eiriau (+/- 10%: dylech gynnwys nifer y geiriau ar ddiwedd pob adran).

Mae 2 yn Gymraes, yn ei 90au ac  yn wraig weddw sy’n parhau i fyw yn annibynnol o fewn yr ardal a’i magwyd. Mae ganddi dri o blant sy’n gefnogol iawn ohoni, maent yn cadw cyswllt dyddiol boed hyn drwy alw draw neu ffonio. Trigai mewn pentref bychan mewn ardal gweddol wledig yn Nghymru ble mae cnewyllyn o Gymru Cymraeg yn parhau i fyw yn ogystal a chanran uchel o fewnfudwyr wedi ymgartrefu yn yr ardal yn dilyn ymddeol. 
      Bu i 2 godymu yn ei chartref ac arweiniodd hyn at fynediad i’r ysbyty. Yn dilyn cyfnod o adfer mewn ysbyty cymunedol bu i 2 gytuno i’r ward ei chyfeirio ymlaen i’r tîm gwaith cymdeithasol er mwyn cynnal asesiad ‘Beth sy’n bwysig’. Mae gan yr Awdurdod Lleol ddyletswydd o dan Rhan 3 o’r Ddeddf Gwasanaethau Cymdeithasol a Llesiant (Cymru) 2014 i asesu anghenion gofal a chefnogaeth unigolion. Bu i’r asesiad amlygu anghenion gofal a chefnogaeth a chytunwyd byddai darpariaeth gofal cartref yn cwrdd ar angen (Rhan 4, Deddf GCaLl (C) 2014). Yn anffodus oherwydd diffyg adnoddau o fewn rhai ardaloedd bu i 2 fod ar restr aros am y ddarpariaeth yma am rai wythnosau a roedd hyn yn creu oedi o ran dyddiad rhyddhau o’r ysbyty. 
      Ymhen ychydig wythnosau dychwelodd 2 adref yn unol a’i dymuniad. Mae’r arsylwad hwn yn canolbwyntio ar adolygiad o’r cynllun gofal. Fel nodi’r yn y Rheoliadau Gofal a Chefnogaeth (Cynllunio Gofal) (Cymru) 2015 mae’n ofynnol i’r Awdurdod Lleol, pan yn darparu gwasanaethau i drefnu adolygiadau.      
      Bu i mi egluro i 2 a’i theulu fy mod yn cwblhau hyfforddiant ôl-cymhwyso a gofynnais eu caniatâd i gael fy arsylwi yn ystod yr ymweliad, dilyn yr eglurhad roeddent yn hapus gyda hyn. Mewn paratoad i’r arsylwad rhoddais ystyriaeth gall person ychwanegol newid deinameg neu greu dryswch i’r unigolyn ond wrth bwyso a mesur y ffaith fod gan 2 gapasiti i ddeall beth roeddwn wedi ei ofyn yn ogystal a’r teulu yn gyfforddus ni allaf ragweld unrhyw broblemau yn codi.
   
Geiriau - 330  




	Cwestiwn: 

Myfyriwch yn feirniadol ar eich dulliau a'ch sgiliau cyfathrebu yn ystod yr arsylwi,  gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolyn sydd angen gofal a chymorth a/neu’i ofalwyr.    

Rhaid i chi ddefnyddio dull sy'n canolbwyntio ar yr unigolyn i ddangos eich bod wedi integreiddio moeseg a gwerthoedd gwaith cymdeithasol a’r Cod Ymarfer Proffesiynol. Rhaid i hyn gynnwys ymarfer sy'n dangos sensitifrwydd at ddiwylliant ac iaith ac egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012). 

1300 o eiriau (+/- 10%: dylech gynnwys nifer y geiriau ar ddiwedd pob adran).

Gan fy mod wedi cael cyswllt blaenorol gyda 2 a’i theulu roeddwn yn ymwybodol mai Cymraeg ydy eu iaith dewisol. Bu i Whorf (1956) drafod sut mae iaith yn rhywbeth personol, yn aml mae’n cyfrannu at ffordd mae unigolyn yn dehongli a gweld eu hunain. Oherwydd fod iaith yn rhan annatod o hunaniaeth gall fod yn fwy anodd i unigolyn fynegi eu emosiynau yn eu ail iaith (Laing, 1965) dyfynnwyd yn (Madoc-Jones e tal. 2005). Yn 2012 lansiwyd Fframwaith Strategol y Gymraeg ‘Mwy na geiriau...’. Mae’r fframwaith yn cydnabod cysylltiad sydd rhwng iaith a gallu unigolion i gyfathrebu a chyfrannu’n effeithiol at eu gofal fel partneriaid cyfartal (Llywodraeth Cymru, 2017). Fel gweithwyr rheng flaen yn Nghymru mae’n holl bwysig ein bod yn darparu gwasanaeth Cymraeg heb i rywun orfod gofyn amdano, cyfeiri’r at hyn fel ‘Cynnig Rhagweithiol’. Gan fy mond i’n Gymraes iaith cyntaf roeddwn yn gallu cwrdd ac anghenion ieithyddol 2 a’i theulu yn llawn.
     Oherwydd ei nam golwg a chlyw bu i 2 nodi yn ystod yr ymweliad cyntaf ei bod yn dymuno i unrhyw gyswllt i’r dyfodol fynd trwy ei merch, yn unol a’i dymuniad bu i mi gysylltu gyda’i merch dros y ffon er mwyn trefnu amser cyfleus i gynnal adolygiad o’r pecyn gofal. Roedd 3 yn digwydd bod yn chartref ei mam pan ffoniais ac felly cymerais y cyfle i egluro fy mod yn cwblhau cymhwyster ôl-radd a mai un o’r gofynion oedd fy mod yn cael fy arsylwi yn ystod ymweliad, bu i mi dderbyn caniatâd gan 2 a 3 eu bod yn hapus i fy nghyd-weithiwr ymuno a’r y diwrnod.
     Mae bwysig cynnal ffydd a ymddiriedaeth felly gan ein bod wedi cytuno ar ddyddiad ac amser a fy mod yn ymwybodol fod y teulu wedi ymgynnull yn nghartref 2, sicrheais ein bod cyrraedd  cartref 2 ar yr amser (Cod Ymarfer Proffesiynol, 2017). Bu i’w merch ateb y drws ac ein hebrwng mewn i’r ystafell fyw ble cymerais y cyfle i gyflwyno fy hun a’m cyd-weithiwr gan atgoffa fy mod yn cael fy arsylwi a chadarnhau fod hyn yn parhau’n dderbyniol. Bu i 2, ei merch (3) a’i mab (4) gadarnhau hyn ar lafar. Gan fy mod eisoes wedi cyfarfod 2, roeddwn yn ymwybodol fod angen i mi roi ystyriaeth i ble roeddwn yn eistedd oherwydd ei phroblemau golwg a chlyw. Bu i Simcock a Castle (2016) nodi bod unigolion gyda nam clyw aml yn teimlo eu bod yn cael ei heithrio yn enwedig pam yn ceisio dilyn sgwrs grŵp. Gan roi ystyriaeth i hyn gwelais fod sedd yn agos i 2 felly cymerais y cyfle i eistedd yno er mwyn hwyluso’r sgwrs, gwneud cyswllt llygaid a sicrhau ei chyfranogiad llawn yn yr adolygiad.
     Cychwynnais yr adolygiad drwy ofyn cwestiynau pen agored er mwyn cael dealltwriaeth sut roedd 2 yn gweld ei sefyllfa, drwy wneud hyn bu i mi annog 2 i adlewyrchu ac ymateb gyda’i phrofiadau a’i theimladau. Defnyddiais iaith syml gan osgoi unrhyw jargon. Roeddwn hefyd yn ymwybodol fod angen i mi siarad ychydig yn uwch na’r arfer a geirio’n glir fel bod 2 yn gallu dilyn y sgwrs. Ar y pryd roeddwn yn ofalus i beidio codi fy llais yn ormodol nac arafu rhagofn i hyn ymddangos yn nawddoglyd. Yn unol ag egwyddorion Deddf Gwasanaethau Cymdeithasol a Llesiant (Cymru) 2014, mae grymuso unigolion yn ganolog i ymarfer gwaith cymdeithasol a bu i Thompson (2001) dyfynnwyd gan Sieminski (2017) drafod sut all gweithwyr proffesiynol gyflawni hyn drwy gydweithio gyda unigolion yn ystod y broses asesu. Rhannodd 2 pa mor falch yr oedd i gael bod yn ôl adref yn ei chartref a sut roedd y gefnogaeth yn gweithio’n dda iddi.  Daeth yn amlwg fod derbyn galwadau gofal cartref tair gwaith y dydd yn rhoi hyder a cysur iddi hi a’i theulu. Rhoddodd fraslun o’i rwtin dyddiol. Roedd yn falch o rannu ei bod yn ymdopi gyda byw yn annibynnol, gyda’r gefnogaeth mae’n dderbyn yn hwyluso hyn trwy ei chefnogi gyda tasgau megis paratoi bwyd a cyfarch ei anghenion gofal personol. Rhannai byddai ei amhariad golwg a’i symudedd yn gwneud hi’n anodd iawn iddi fyw adref yn ddiogel heb y gefnogaeth yma a’r gefnogaeth gan ei theulu. 
         Mae rhwydwaith cefnogol yn cael ei ystyried yn bwysig iawn i bobl hŷn sy’n byw yn ein cymdeithas (Keating, 2008). Gyda’r sector gofal yn hwynebu argyfwng staffio, mae’r pwysau ar ofalwyr di-dal wedi cynyddu’n sylweddol. Bu i 2 gydnabod pa mor gefnogol oedd 3 a 4 gan nodi’r holl dasgau maent yn ei chefnogi gyda, roedd hyn yn amserol i mi rannu gwybodaeth am s.24 o’r Ddeddf Gwasanaethau Cymdeithasol a Llesiant (Cymru) 2014 sy’n rhoi dyletswydd ar yr Awdurdod Lleol i asesu anghenion gofalwyr. Mae natur yr asesiad sy’n ofynnol yn un gellir ei ystyried yn gymesur o dan yr amgylchiadau. Bu i 3 a 4 wrthod asesiad gofalwyr ar y pryd gan eu bod yn teimlo fod y gefnogaeth oedd ei Mam yn derbyn drwy y cynllun gofal sydd mewn lle hefyd yn eu cefnogi hwy yn eu rôl fel gofalwyr di-dal, er hyn mae’n bwysig ein bod ni fel gweithwyr proffesiynol yn parhau i rannu gwybodaeth am hawliau unigolion a’i gofalwyr (Cod Ymarfer Proffesiynol, 2017).
        Wrth sgwrsio ynglŷn a’i sefyllfa bresennol a pha mor dda mae wedi ymdopi wrth ddychweled adref wedi treulio cyfnod hir yn yr ysbyty bu i 2 fynd yn ddagreuol. Bu iddi rannu ei theimladau ynglŷn a’i phrofiad o dreulio wythnosau yn yr ysbyty a’r ofn na fyddai wedi cael dychweled i’w chartref, na fyddai wedi cael ‘mynd allan i’r ardd i weld y briallu a chlywed yr adar bach yn canu’. Yr ofn byddai’r ysbyty wedi ei rhyddhau i unrhyw leoliad a all gwrdd a’i anghenion boed hyn yn leoliad preswyl neu darpariaeth ‘step up, step down’ gan ei bod yn byw mewn ardal ble roedd prinder darpariaeth gofal cartref. Un o brif egwyddorion y Ddeddf GCaLl(C) 2014 ydy i wrando ar lais unigolion, teimlaf fy mod wedi defnyddio sgiliau gwrando’n weithredol gan ganolbwyntio’n llawn ar yr hyn roedd yn ei ddweud. Wrth adlewyrchu  sylweddolais fy mod wedi addasu fy ystum corff yn ogystal a fy mynegiant wrth wrando ar 2 yn siarad gyda emosiwn. Bu i mi sicrhau fod fy ffocws i gyd arni, tawelu ac yn isymwybodol adlewyrchu ei mynegiant hwyneb hi, credaf bod 2 yn gweld fy mod yn dangos empathi ac yn gwir ddeall pwysigrwydd y sefyllfa iddi. 
       Bu i’r profiad yma o wrando ar 2 wneud i mi adlewyrchu sut gall unigolion bregus brofi gormes oherwydd diffyg adnoddau a dewis cyfyngedig yn unig (Dominelli, 2002), ffactorau sydd tu allan i’w rheolaeth nhw’n gyfan cwbl. Wrth gynnal adolygiadau mae’n hanfodol cael darlun os yw’r gwasanaeth yn hyrwyddo yr hyn sy’n bwysig i’r unigolyn. Yn y sefyllfa yma roedd naratif 2 yn crynhoi mai gyda ychydig o gefnogaeth yn unig llwyddwyd i wireddu ei dymuniadau ac ei galluogi i addasu a defnyddio ei chryfderau i barhau i fyw yn annibynnol. Fel nodir gan Thompson (2011) mae cyfathrebu yn ‘ddigwyddiad aml-lefel cymhleth’ sy’n fwy na rhannu gwybodaeth rhwng unigolion. Aeth ymlaen i nodi pwysigrwydd gwrando’n weithredol, dangos parch a gweld yr unigolyn fel arbenigwr yn ei sefyllfa ei hun. Gweithredais o fewn yr egwyddorion hyn a thrwy hyn bu i mi greu perthynas gwaith sy’n seiliedig ar barch, gonestrwydd ac ymddiriedaeth gyda 2 a’i theulu.
      Yn ystod yr adolygiad rhannodd 2 a 3 mai un her bu iddynt wynebu oedd derbyn meddyginiaeth mewn pecyn pothell gan y fferyllfa leol. Oherwydd ei anhwylder golwg mae 2 yn ei chael hi’n anodd i gymryd ei meddyginiaeth yn gywir ac felly yn ddibynnol ar 3 i’w rhoi mewn bocsys dosset. Mae 3 wedi egluro sefyllfa ei mam ond heb allu cael datrysiad hyd yma. Mae gan weithwyr cymdeithasol gyfrifoldebau statudol clir fodd bynnag maent yn gweithio’n effeithiol drwy groesi ffiniau a chyd weithio gyda gwasanaethau a darpariaethau eraill er mwyn sicrhau canlyniadau i unigolion (Oliver, 2013). Mewn ysbryd cydweithio’n aml ddisgyblaethol cytunais i gysylltu gyda’r Fferyllydd Cymunedol er mwyn cael datrysiad i hyn. Drwy gyd-weithio yn berson canolog credaf fod datrys problemau bychain fel hyn yn hyrwyddo annibyniaeth a gweithio’n ataliol yn unol a egwyddorion y ddeddf (GCaLl(C) 2014). 
     I ddod ar adolygiad i ben bu i mi grynhoi yr hyn a drafodwyd/cytunwyd, pecyn gofal presennol yn parhau i fod yn addas ac yn cefnogi 2 i gwrdd a’i deilliannau dewisol felly byddai dim newid i’r gefnogaeth. Bu i mi roi cyfle i 2 a’i theulu ofyn unrhyw gwestiwn a rhannu manylion cyswllt y tîm fel eu bod y gallu gwneud cyswllt uniongyrchol os bydd angen.

Geiriau - 1426
































Adborth a sylwadau gan unigolyn sydd angen gofal a chymorth a/neu’i ofalwyr 

Gwybodaeth i’r arsylwr

Ni ddylid cwblhau’r adran hon o’r Arsylwi pan mae’r dysgwr yn bresennol. 

Nid oes angen adborth ysgrifenedig ffurfiol gan yr arsylwr ar ymarfer y dysgwr. Fodd bynnag dylid darparu adborth llafar i’r dysgwr cyn gynted â phosibl ar ôl yr arsylwi. Os nad y mentor yw’r arsylwr, yna dylid rhoi adborth yn ogystal i’r mentor. 

Gall yr arsylwr ddefnyddio rhai neu bob un o'r cwestiynau isod gan eu haralleirio ac ychwanegu esboniadau a phromptiau yn ôl yr angen.  Dylai'r arsylwr gofnodi ymatebion yr unigolyn sydd angen gofal a chymorth a/neu’i ofalwyr isod, neu gan ddefnyddio dull arall os oes angen/os yw ar gael.  
Cyn gofyn y cwestiynau rhaid i'r arsylwr esbonio i'r unigolyn y bydd ei sylwadau’n cael eu rhannu gyda'r dysgwr. Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun. 

Os yw'r arsylwr ddim yn gallu cael adborth, dylid dweud yn fras pam.

	A oedd y gweithiwr cymdeithasol ar amser?  Neu, os oedd yn hwyr, a wnaeth gysylltu â chi?

	Ar amser

	A wnaeth y gweithiwr cymdeithasol gael eich caniatâd ymlaen llaw i'r arsylwr fod yn bresennol?  
A wnaethon nhw esbonio pam eu bod yn cael eu harsylwi?

	Eglurodd ei bod yn ymwybodol fd y gweithiwr cymdeithasol a’r arsylwr yn dod heddiw, ac yn ymwybodol o’r rheswm pam fod angen arsylwi.

	A oeddech chi’n glir pam fod y gweithiwr cymdeithasol wedi cwrdd â chi heddiw? 

	Roedd yn gallu esbonio pam fod y gweithiwr cymdeithasol yn ymweld ac yn croesawu cyfle i sgwrsio

	Yn eich barn chi, pa mor dda oedd y gweithiwr cymdeithasol wedi paratoi ar gyfer y cyfarfod gyda chi? 

	Mynegodd ei bod wedi edrych ymlaen ar gyfer yr ymweliad a fod y gweithiwr yn wybodus iawn

	   Ydy'r gweithiwr cymdeithasol wedi gwrando arnoch chi gan barchu eich barn a'ch dymuniadau?

	Yn teimlo fod cyfle digonol i sgwrsio, rhannu profiadau, gwrando a fod hynny wedi bod yn urddasol a sensitif.

	A wnaeth y gweithiwr cymdeithasol siarad â chi mewn ffordd yr oeddech yn ei deall? 
A wnaeth y gweithiwr cymdeithasol ystyried eich anghenion iaith? 

	Bu i’r gweithiwr cymdeithasol siarad yn glir gyda mi, a eistedd mewn lle addas gan ei bod yn ymwybodol o fy anghenion clyw a golwg.



	Sut mae rhan y gweithiwr cymdeithasol wedi cwrdd â'ch disgwyliadau o'r ymweliad? 

	Yn hollol hapus ac yn ddiolchgar o’i chefnogaeth. Croesawu ei ymweliad.

	A oes unrhyw sylwadau neu awgrymiadau eraill yr hoffech eu gwneud?
	Dim ond eisiau mynegi fy ngwerthfawrogiad i’r gweithiwr cymdeithasol.

